Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 200/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»ΡΟΔΙ ΕΡΜΙΟΝΗΣ« (RODI ERMIONIS)

EU-nr.: PDO-GR-02389 — 12.1.2018

BOB (X) BGB ( )

1. Betegnelse

»Ρόδι Ερμιόνης« (Rodi Ermionis)

2. Medlemsstat eller tredjeland

Grækenland

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Rodi Ermionis« er frugten fra »Ermioni«-granatæbletræet, som er en lokal sort af arterne Punica granatum L. tilhørende Punicaceae -familien, der dyrkes i Erimionida-området – deraf navnet. Der er tale om en lokal økotype, der over tid og som følge af den naturlige udvælgelse har tilpasset sig de lokale klimaforhold og de lokale producenters dyrkningsmetoder. Planterne leverer også formeringsmaterialet til nye udplantninger i området.

Den modne frugt har følgende egenskaber, når den bringes i omsætning:

1. Fysiske egenskaber: — Form: rund. Udvendigt befinder skallen sig, som er tynd, læderagtig, blød og skinnende. Indvendigt sidder frøene, som har en halvtræagtig blød kerne af mellemstørrelse, som er let at tygge. — Farve: Skallen er gullig-rosa til rød afhængigt af overfladens eksponering for sol. Frøene er rosa til røde.

2. Organoleptiske egenskaber: Frugten har på grund af det afbalancerede forhold mellem sukker og syre en sød smag. Frøene er søde og bløde, og den indvendige kerne er let at tygge.

3. Fysisk-kemiske egenskaber: — Brix-Grader: mindst 15 ° — Syreindhold (% citronsyre): højst 0,4

Produktet markedsføres som frisk frugt og som emballerede, spiseklare granatæblefrø.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

»Roddi Ermionis« fremstilles i Ermionida kommune, som ligger i den regionale enhed Argolida i regionen Peloponnese. Ermionida kommune er beliggende i den østlige del af præfekturet Argolis og omfatter de kommunale enheder Kranidi, Ermioni og Portocheli og landkommunerne Koilada, Didyma, Fournoi, Thermisia og Iliokastro. Kommunen grænser op til den Argolske Golf mod vest og Myrtoanhavet mod syd.

5. Tilknytning til det geografiske område

Det afgrænsede område er en halvø, hvor jorden er forholdsvis plan. Det lokale mikroklima påvirkes af bjerget Didymo, der udgør områdets nordlige grænse, og som er 1 121 meter højt (det næsthøjeste bjerg i Argolida), Aderes-bjergene, der ligger langs den østlige-nordøstlige grænse, og havet, der grænser op til Ermionida kommune mod syd og vest.

De særlige træk ved Ermionidas klima i løbet af året er:

— ingen ekstreme temperaturer, så godt som ingen frost om vinteren og milde, lange og varme somre

— den lille temperaturforskel mellem dag og nat

— lange perioder med fuld sol

— minimal nedbør og lav relativ fugtighed i foråret og efteråret (september-oktober)

»Rodi Ermionis« er typisk og unik og er direkte tilknyttet det område, hvor produktet dyrkes, idet de særlige klimatiske forhold kombineret med dyrkningsmetoderne er afgørende for slutproduktets egenskaber.

Der er blevet dyrket »Rodi Ermionis« i flere årtier i Ermioni. Det er grunden til navnet »Ermioni« (navnet på landkommunen og den tidligere kommune), som er det område, hvor produktet blev udviklet og tilpasset med gode resultater til følge.

»Rodi Ermionis« er en lokal økotype, der – som følge af sin tilpasning til området – betegnes »Ermioni-sorten« på internettet, i blade og i andre medier. Det er en lokal sort, der har udviklet sig over tid, idet producenterne løbende har udvalgt de planter, der havde de ønskede egenskaber, og derefter formeret dem vegetativt i området. Et særligt træk ved den lokale sort er den bløde kerne. En undersøgelse foretaget af afdelingen for løvfældende frugttræer i Naousa, der undersøgte en række vigtige granatæblegenotyper indsamlet fra forskellige dele af Grækenland, der anbefales til dyrkning, herunder »Rodi Ermionis«, nævner blandt andet, at »Rodi Ermionis« har en blød kerne sammenlignet med andre, der har en hård eller semihård kerne.

Den søde smag og den bløde skal er også karakteristiske for »Rodi Ermionis«. Disse kan tilskrives de naturlige faktorer og de anvendte dyrkningsmetoder.

Hvad angår den søde smag, betyder planternes transformation til træer, hvilket kan lade sig gøre, fordi der ingen frost forekommer, at planten har et større bladareal og en større fotosyntetisk aktivitet. Dette gør endvidere, at der forekommer en god gennemluftning af træerne, og at frugten i højere grad eksponeres for sol. Disse forhold er gunstige for produktionen af sukker og nedbrydningen af syrer, hvilket giver en mere afbalanceret sødme. Sukkerindholdet (opløselige tørstoffer) skal være mindst 15° Brix og syreindholdet under 0,4 (udtrykt i % citronsyre).

Afdelingen for løvfældende frugttræer i Naousa har foretaget målinger af Brix-værdien og syreindholdet i prøver af »Rodi Ermionis« og andre granatæbler. »Rodi Ermionis« havde den sødeste saft, da den kombinerer en høj Brix-værdi med et lavt syreindhold.

Selv om den bløde skal kan være tilbøjelig til at sprække, forekommer dette ikke i det afgrænsede geografiske område på grund af naturlige faktorer og den specifikke dyrkningsmetode. Producenternes mangeårige erfaring med dyrkning af »Rodi Ermionis« har fået dem til at udvikle en særlig vandingsteknik, som efter en årrække med dyrkning og observation af planterne har vist sig at forbedre frugtdannelsen og er med til at forhindre, at frugterne sprækker. I den periode, hvor træerne blomstrer, og frugterne dannes (maj), stopper de med at vande, og derved sikrer de en mere vellykket bestøvning, bedre frugtdannelse og en stabilisering af den nye frugt. Frugtens bløde skal sprækker ikke let, hvilket skyldes de varme og tørre forhold i det afgrænsede område og dyrkningsmetoden. Netop om sommeren og i begyndelsen af efteråret, når høsttiden nærmer sig, vandes afgrøden for at sikre, at der er tilstrækkeligt med fugt i jorden. Dette er med til at bevare skallens blødhed og mere effektivt at forhindre frugten i at sprække, da en blød skal sikrer en mere jævn og ensartet vækst af det eksterne væv, som beskytter frugten mod pludselige ændringer, der fører til sprækker. Dette understøttes også af den lille forskel mellem dag- og nattemperaturen i løbet af året og den lave nedbørsmængde i det afgrænsede område i den periode, hvor frugten modnes om efteråret.

Frugten høstes med stor forsigtighed og altid manuelt, enten ved hjælp af særlige beskæresakse eller med hænderne, fordi »Rodi Ermionis« har en blød, fin skal, som let kan gå i stykker. Dette mindsker risikoen for skader og angreb efter høsten og sikrer frugter af en højere kvalitet.

De miljømæssige forhold i Ermionida har givet »Rodi Ermionis« dets særlige kendetegn, som adskiller frugterne fra andre granatæbler og har givet det et fremragende omdømme på markedet som et produkt, der opfylder specifikke forbrugerbehov og -præferencer. Siden 2011 har Ermionida kommune i samarbejde med granatæbleavlere og lokale organer afholdt Ermioni Granatæblefestival, der omfatter arrangementer såsom udsmykning af byen og distribution af produktet i havnen og i forretninger i Ermioni, tilberedning af mange forskellige granatæblebaserede specialiteter (fødevarer, slik, likør) og servering heraf for offentligheden samt kulturelle og videnskabelige begivenheder.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

http://www.minagric.gr/images/stories/docs/agrotis/POP-PGE/2020/prodiagrafes_rodi_ermioni290120.pdf

(1) EUT L 343 af 14.12.2012, s. 1.